TARYBOS SPRENDIMAS
2007 m. spalio 22 d.
dėl Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Izraelio Valstybės asociaciją, protokolo pasirašymo ir laikino taikymo, siekiant atsižvelgti į Bulgarijos Respublikos ir Rumunijos įstojimą į Europos Sąjungą
(2007/786/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmos pastraipos pirmu sakiniu,
atsižvelgdama į 2005 m. Stojimo aktą, ypač į jo 6 straipsnio 2 dalį,
atsižvelgdama į Komisijos pasiūlymą,
kadangi:
(1)
2006 m. spalio 23 d. Taryba įgaliojo Komisiją Europos bendrijos ir jos valstybių narių vardu pradėti derybas su Izraeliu siekiant padaryti Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Izraelio Valstybės asociaciją (1) (toliau - Europos ir Viduržemio jūros regiono šalių susitarimas), pritaikomąsias pataisas, kad būtų atsižvelgta į Bulgarijos Respublikos ir Rumunijos įstojimą į Europos Sąjungą.
(2)
Komisijos manymu, derybos buvo sėkmingai baigtos.
(3)
Protokolo, dėl kurio derybose susitarta su Izraeliu, 9 straipsnio 2 dalyje numatytas protokolo laikinas taikymas iki jo įsigaliojimo.
(4)
Protokolas turėtų būti pasirašytas Europos bendrijos ir jos valstybių narių vardu bei laikinai taikomas, su sąlyga, kad vėliau jis turi būti sudarytas,
NUSPRENDĖ:
1 straipsnis
Europos ir Viduržemio jūros regiono šalių susitarimo protokolo pasirašymas patvirtinamas Europos bendrijos ir jos valstybių narių vardu, su sąlyga, kad minėtas protokolas turi būti sudarytas.
Protokolo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) pasirašyti protokolą Europos bendrijos ir jos valstybių narių vardu, su sąlyga, kad jis turi būti sudarytas.
3 straipsnis
Atsižvelgiant į abipusiškumą, protokolas taikomas laikinai nuo 2007 m. sausio 1 d., kol bus užbaigtos jo oficialaus sudarymo procedūros.
Priimta Liuksemburge, 2007 m. spalio 22 d.